Bidu nd'hapo de rosa et giuttu in manu

Bidu nd'hapo de rosa et giuttu in manu,
frisca frisca boddida dai sa matta,
rosa mezus de custa non s'agatta'
frisca intr'e austu et virginella;
custa rosa est fozida et sempre bella
chi paret unu maju fioridu;
ite rosa incarnada chi hapo idu
isparta a su lentore in su manzanu!

Ite rosa incarnada et peregrina,
non paret sarda si non furistera,
o est rosa de Ispagna verdadera
o est rosa naschida in Palestina,
de sos fìores custa est sa reina
fìores ch'adornades primavera;
Diana mattutina dai s'aera
la mirat curiosa, et no est in vanu.

O rosa peregrina in sa Sardigna,
et cantu timo chi ti goset atter',
naschida de su samben de Ciprigna
sa dea Venus t'hat dadu su latte,
s'allegrat primavera ch'est benigna
e i sas Musas formana cumbatte,
chie de sos poetas ti retratte
est Omeru, o Virgiliu mantuanu.

Fiores amorosos, e ite nades
cun sas fozas allegras mattutinas?
Et bois turturellas chi olades
fattu de sas campagnas et marinas,
che rosa mia vera nd'incontrades
accant'a sas funtanas cristallinas?
Rispondide, aves mias peregrinas,
si sind'hat bidu in su generu humanu,

Si s'agateret rosa che i custa
non diat esser rosa naturale,
paret sa dea Venus sende infusta
bessida dae sas abbas de su mare,
sa rosa mia vera a totu gusta',
no est suggetta mai a s'isfozare,
in sos giardinos podene chircare
però si chircant la chircant in vanu.

Sos romanos soliant a s'amante
cambiare su nomene cantende,
Virgiliu a sa pastorella infante
Amarillis hermosa istat giamende
et eo, si m'est lizzitu chi cante,
su nomen de Florinda isto fìngende:
Florinda bella, su visu trattende
ti cheria de marmaru affricanu.

Sas partes de su mundu a una a una
girende in Oriente, in Portogallu,
dai Olanda a s'isula Fortuna,
inue sos canarios faghent ballu,
chi girent cantu girant sole et luna
cumpagna non nd'incontrant senza fallu;
posta cheres in muros de cristallu
cun balcones de oro perusianu.

Rosa chi ses de Venus raighina
si no est jà finsione fabulosa:
contra a Venus s'armesit un'ispina,
bessit su samben et naschet sa rosa,
oh rosa rubicunda subraffina
chi ses fiza de Venus amorosa!
Oh odorifera, bella et grassiosa,
chie no amat a tie no est humanu!

Fiores de campagna pius gustosa
chi bos nades narzisos dai Narzisu,
sa chi canto eo rosa non fit rosa
si non pizzinna in delicadu visu,
o Augusta romana imperiosa
ladina est a su trattu et a su risu,
rettrattadu si cheriat cust'accisu
cun modu de cantare virgilianu!

De rosa nd'hap'idu et giuttu in manu.